《题黄万户德清罗浮图》
明代·孙蕡

将军昔年在东都，虎头铁面专城居。重营柳暗流苏帐，左掖花明金虎符。

东都郊外多林壑，将军公馀事行乐。露冕旌幢隘北山，行厨宾从如东洛。

紫云白云千万峰，罗浮更在二云东。古木千章排叠巘，飞泉百道泻晴虹。

仙家洞天三十几，罗浮夐在沧洲里。紫极房栊倚日开，蕊珠楼观经天起。

餐霞道士不知年，夜礼星辰诵内篇。龙种玉芝耕赤谷，鹤衔瑶草下青田。

将军此时事幽讨，追攀极欲凌穹昊。扶桑缥缈徐福舟，辇路依稀汉陵道。

别来倏忽几冬春，京洛相逢车马尘。石室琅函仙梦远，朱衣琼佩岁华新。

新图谁为将军模，点染犹能记绵邈。雨过琪花定满坛，星沉宝气应连阁。

我与将军总可怜，远游经岁复经年。罗浮清赏如堪载，同赋陶潜归去篇。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。